શનિવારે બપોર પછી ત્રણ વાગ્યે મૃત્યુદંડના ત્રણેક કલાક પહેલાં જ, ઓસ્કર સોસ્નોવિકના પ્રવાસ પરથી પરત ફર્યો. સજાના સમાચાર ટેબલ પર તેની રાહ જોતાં પડ્યા જ હતા! કોગ્નેકની બોટલો અને માંસની ખાસ વાનગીઓ લઈને, તરત જ એ ગામડાંઓના રસ્તે થઈને પ્લાઝોવ જવા રવાના થઈ ગયો. વહીવટી ભવનની નજીક કાર ઊભી રાખીને એણે એમોનને તેની ઑફિસમાંથી શોધી કાઢ્યો. કમાન્ડન્ટને બપોરની ઊંઘમાંથી જગાડવો ન પડ્યો એટલે ઓસ્કર ખુશ હતો! સ્પેનના ધર્મગુરુ તોર્ક્વેમાદાન જેવી જ ઑફિસમાં એમોને કેદીઓને શિસ્ત શીખવવાના કે પાઠ ભણાવવાના ઈરાદે તેમને લટકાવવા માટે દિવાલોમાં કડાં લગાવડાવ્યાં હતાં. એમોનની ઑફિસમાં એ સાંજે જે સોદો થયો હશે, તેની વિગતો કોઈને પણ જાણવા મળી નહીં! અને છતાંયે માની ન શકાય એવી વાત એ હતી, કે માત્ર કોગ્નેક અને માંસની વાનગીઓથી જ એમોન સંતુષ્ટ થઈ ગયો હતો! ગમે તે હોય, ઓસ્કર અને એમોનની એ મુલાકાતને કારણે જર્મન મેટલ પ્રેસની તૂટફૂટનો પ્રશ્ન હલ થઈ ગયો હતો! અને સાંજના છ વાગ્યે, બરાબર મૃત્યુદંડના અમલના સમયે જ, ઓસ્કરની લિમોઝીન કારની પાછળની મખમલી બેઠક પર બેસીને દેન્ઝીગર બંધુઓ એમેલિયાની આનંદદાયક કંગાલીયતમાં પાછા ફર્યા હતા!